જોગાનુજોગ જે દાસીએ કુંવરીનો હાર ચોર્યો હતો તેને સૌ ‘ઊંઘ’ નામથી જ બોલાવતું હતું; કેમ કે તેની ઊંઘ બહુ હતી. એક બાજુથી પતિંગ ભાટનું પોતાનું આ જોડકણું ગાવું અને બીજી બાજુથી તેના ખંડ આગળથી આ હારની ચોરી કરનાર ‘ઊંઘ’ દાસીનું પસાર થવું ! ‘ઊંઘ’ દાસીએ પણ પતિંગ ભાટની સિદ્ધિઓ વિશે ઘણું સાંભળ્યું હતું. એટલે તેને નક્કી થઈ ગયું કે પોતાની વાત પતિંગ ભાટ જાણી ગયો ! એટલે તે તો ઝટપટ સંતાડેલો હાર લઈ આવી અને પતિંગ ભાટના ખંડમાં છાનામાના આવીને એક બાજુ ઊભી રહી. પછી પતિંગ ભાટના હાથમાં સોંપતાં ધ્રુસકે ધ્રુસકે રોતાં કહેવા લાગી : ‘પતિંગ ભાટજી તમારા પગે પડું છું ! મને બચાવો; આ રહ્યો કુંવરીબાનો હાર ! મારી દયા ખાઈને મને બચાવો ! તમારી ગાય છું ! તમારો ગુણ કદી નહિ ભૂલું !’